CELEX: C2004/262/79
Language: fi
Date: 2004-10-23 00:00:00
Title: Asia T-306/04: Monika Luxemin 15.7.2004 Euroopan yhteisöjen komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/41
            
         Monika Luxemin 15.7.2004 Euroopan yhteisöjen komissiota vastaan nostama kanne
   (Asia T-306/04)
   (2004/C 262/79)
   Oikeudenkäyntikieli: ranska
   Monika Luxem, kotipaikka Bryssel, on nostanut 15.7.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat asianajajat Sébastien Orlandi, Albert Coolen, Jean-Noël Louis ja Etienne Marchal ja prosessiosoite on Luxemburgissa.
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa Euroopan yhteisöjen komission päätöksen olla nimittämättä häntä Euroopan yhteisöjen virkamieheksi ja olla ottamatta häntä töihin PO DEV/A.2:lle toimeen, joka oli ilmoituksella KOM/2002/6022/F ilmoitettu avoimeksi, sekä kieltäytyä ottamasta häntä hänen kykyjään ja ammattikokemustaan vastaavaan muuhun toimeen
            
         
               —
            
            
               velvoittaa vastaajan korvaamaan oikeudenkäyntikulut.
            
         Oikeudelliset perusteet ja pääasialliset perustelut:
   Kantaja jätti hakemuksensa yleiseen kilpailuun KOM/A/6/01, jossa haettiin palvelukseen ulkosuhteiden ja tukien hallinnoinnin alalla toimivia hallintovirkamiehiä. Hän ilmoitti hakemuksessaan, että hänellä oli Saksassa kolmen vuoden pituisten opintojen nojalla saatu tutkintotodistus. Läpäistyään kilpailun hän haki komissiossa vapaana ollutta tointa. Komissio ilmoitti hänelle 30.7.2003 päivätyllä kirjeellä, ettei se voinut hyväksyä hänen hakemustaan hänen tutkintotodistuksensa vuoksi. Komission mukaan ainoastaan Saksassa neljän vuoden pituisten opintojen nojalla saatu tutkintotodistus täytti kilpailuun osallistumisen edellytykset ja totesi, että vaaditun todistuksen piti antaa kelpoisuus yliopistollisiin jatko-opintoihin.
   Tämän päätöksen kumoamista koskevassa kanteessaan kantaja vetoaa oikeusvarmuuden periaatteen loukkaamiseen ja siihen, että sellaisen päätöksen kumoaminen, jolla luodaan subjektiivisia oikeuksia, on lainvastaista, sekä kyseisen kilpailuilmoituksen rikkomiseen ja ilmeiseen arviointivirheeseen.